Ændret forslag til EUROPA-PARLAMENTETS OG RÅDETS FORORDNING (EF) om det finansielle instrument for miljøet (Life)

(forelagt af Kommissionen i henhold til EF-traktatens artikel 250, stk. 2)

BEGRUNDELSE

Kommissionen forelægger i henhold til EF-traktatens artikel 250, stk. 2, et ændret forslag til Rådets forordning om det finansielle instrument for miljøet (Life). I det ændrede forslag er der taget hensyn til en række af de ændringsforslag, Europa-Parlamentet vedtog på sit plenarmøde i april 1999.

Ændringsforslag, som Kommissionen har accepteret

Kommissionen kan fuldt ud acceptere ændringsforslag 3, 4, 5, 6, 7, 8, 9, 10, 11, 13, 21, 23, 24, 26, 27, 29, 30 og 43, som præciserer eller understreger principperne i Kommissionens forslag.

Kommissionen kan delvis eller i princippet acceptere ændringsforslag 1, 2, 15, 16, 17, 18, 20, 22, 25, 28, 34, 35, 38 og 44. Kommissionen har følgende kommentarer til disse ændringsforslag:

I første del af ændringsforslag 1 (fra begyndelsen af den ændrede betragtning frem til "ajourføring af miljølovgivningen) indføres begrebet bæredygtig udvikling i den generelle målsætning for Life, hvilket understreger princippet i Kommissionens forslag og derfor kan accepteres.

Kommissionen kan ikke acceptere anden del af ændringsforslag 1 (fra "dette finansielle instrument" til slutningen af den ændrede betragtning), som i den første betragtning sætter spørgsmålstegn ved, om budgettet til Life er tilstrækkeligt.

Kommissionen kan i princippet acceptere ændringsforslag 2, som indføjer en ny betragtning, der går ud på at undgå, at interventionsområdet for Life begrænses til de områder, der ikke omfattes af andre af EU's finansielle instrumenter.

Kommissionen kan i princippet acceptere ændringsforslag 15, 16 (første del, der ændrer artikel 2, litra a)), og 20, der indfører en henvisning til bæredygtig udvikling i det generelle formål med Life, i det første generelle udvælgelseskriterium og i det første særlige formål med Life-Miljø. I udformningen af teksten bør det fremgå, at bæredygtig udvikling er et mål for indsatsen og ikke et princip, der skal integreres i denne.

I anden del af ændringsforslag 16 indføres et fjerde generelt kriterium, hvorefter Life-projekter skal bidrage til forvaltning af viden med henblik på overførsel af resultaterne. Det kan accepteres i princippet, men det vedrører hovedsageligt ledsageforanstaltninger, og de generelle kriterier finder ikke anvendelse på ledsageforanstaltninger. De bør derfor tage form af en betragtning vedrørende ledsageforanstaltninger.

Ændringsforslag 17, 22 og 28 indfører muligheden for at give forrang til samarbejde på tværs af grænserne i forbindelse med ledsageforanstaltninger. En sådan prioritering er ikke mulig for ledsageforanstaltninger, men finder anvendelse på de udvalgte projekter. Disse ændringsforslag kan derfor accepteres i princippet ved en ændring af den nuværende prioritering i artikel 2, 3. led.

Første del af ændringsforslag 18 (som tilføjer "og 3" i den indledende sætning i artikel 3, stk. 5), hvorefter der henvises til stk. 3 i artikel 2 i udvælgelseskriterierne for Life-Natur, kan accepteres.

Kommissionen kan ikke acceptere anden del af ændringsforslag 18, som tager sigte på, at begrænsningen til medlemsstaternes europæiske område i definitionen på Life-Natur projekter i Fællesskabet ophæves. Målet med Life-Natur er at bidrage til gennemførelsen af Fællesskabets direktiv 79/409/EØF og 92/43/EØF, som kun gælder for medlemsstaternes europæiske område.

Ændringsforslag 25 kan accepteres i princippet. Som anført i ændringsforslag 8, kan Life-projekter fremme socioøkonomiske aktiviteters bæredygtighed og dermed bidrage til jobskabelse. Der bør derfor indføjes en henvisning til jobskabelse i artikel 4, stk. 6, litra g) (i stedet for artikel 4, stk. 6, litra b)), med en anden ordlyd.

I ændringsforslag 34 henvises der til ledsageforanstaltninger i det stykke, hvor det fastslås, at det årlige budget for Life fastlægges af budgetmyndigheden. Dette kan accepteres i princippet, men formuleringen er forvirrende: det skal ikke kunne forstås således, at den procentdel, der afsættes til ledsageforanstaltninger i det årlige Life-budget, ændres.

I henhold til første del af ændringsforslag 35 skal støttemodtagerne aflægge årlige rapporter inden for bestemte frister. Dette kan ikke accepteres, da det i den foreslåede forordning allerede kræves, at støttemodtagerne forelægger regelmæssige rapporter. Hyppigheden af disse rapporter kan bedre fastsættes i Kommissionen individuelle beslutninger, som for hvert enkelt projekt opstiller de finansielle og administrative betingelser for den finansielle Life-støtte.

Anden del af ændringsforslag 35 går ud på, at der i Kommissionens individuelle beslutninger skal fastsættes indikatorer for forvaltningsforløbet og eventuelle problemer. Dette kan accepteres i princippet, men bør formuleres klarere.

Ændringsforslag 38 kan accepteres delvis. Tilføjelsen af "samt dennes bidrag til en videreudvikling af Fællesskabets miljøpolitik" blandt evalueringsrapportens emner kan accepteres og stemmer overens med målsætningerne med rapporten. Det nye litra b) og de deraf følgende ændringer i opbygningen af artikel 12, stk. 1, kan ikke accepteres, da de begrænser Kommissionens initiativret for så vidt angår videreførelse af Life-aktionen ud over den tredje etape. Tredje del af ændringsforslaget, hvorefter Europa-Parlamentet skal inddrages i beslutningsprocessen i forbindelse med fjerde etape af Life, kan accepteres.

Ændringsforslag 44 kan accepteres delvis: tilføjelsen i fjerde led i artikel 4, stk. 1, litra a), af "genanvendelse, bortskaffelse og udvikling af miljøvenlige produkter" kan accepteres med en lidt anden formulering. Tilføjelsen af "udvikling af renere teknologier" kan ikke accepters, da det allerede, mere passende, indgår i andet led i samme artikel.

Ændringsforslag, som Kommissionen har afvist

Kommissionen kan ikke acceptere ændringsforslag 12, 14, 19, 31, 32, 36, 37, 39, 40, 41, 45 og 46. Kommissionens kommentarer til disse ændringsforslag er som følger:

Ændringsforslag 12, der understreger behovet for yderligere budgetmidler til de central- og østeuropæiske landes deltagelse i Life, er ikke acceptabel. Dette spørgsmål berører alle de fonde, kandidatlandene har adgang til, og kan kun behandles inden for rammerne af associeringsaftaler.

Ændringsforslag 14 er et udsagn om tilbagegangen i den biologiske mangfoldighed i Europa og har ikke direkte følger for Life. Det kan derfor ikke accepteres i den foreslåede forordning.

Ændringsforslag 19 går ud på, at forslag, der ikke modtager støtte under Life-Natur, skal henvises til andre af Fællesskabets finansieringskilder. Kommissionens skal hvert år aflægge beretning om alle ansøgninger, der inden for det pågældende år ikke har modtaget støtte. Kommissionen kan ikke acceptere dette ændringsforslag, som ville stride mod de normale procedurer for ansøgning om fællesskabsmidler og desuden ville kræve langt flere personaleressourcer, end der nu er til rådighed for Life.

Kommissionen kan ikke acceptere ændringsforslag 31 og 32, som ville indebære mere administrativt arbejde og derfor flere personaleressourcer, end der nu er til rådighed.

Målet med ændringsforslag 31 kan opfyldes med den evalueringsrapport, der er omhandlet i artikel 12, uden at strukturfondene og Samhørighedsfonden inddrages i finansieringen af tiltag i stor målestok, hvilket ikke er muligt inden for rammerne af Life-forordningen.

Med hensyn til ændringsforslag 32, findes der allerede en database for Life-projekter. Kommissionen er enig i, at det er nødvendigt at samordne de eksisterende databaser for innovative projekter, men den kan ikke i forbindelse med Life-forordningen give tilsagn om en omfattende database, da det ville overskride de disponible ressourcer.

Kommissionen kan ikke acceptere ændringsforslag 36, som indfører en særlig procedure for vedtagelse af de nærmere regler for inddrivning af uretmæssigt udbetalte beløb. Skal sådanne regler revideres i medfør af finansforordningen, vil Kommissionen følge den relevante procedure herfor.

Ændringsforslag 37 går ud på at ændre Life-udvalgets status. Dette kan ikke accepteres, da ændringsforslaget ikke er i overensstemmelse med afgørelse 87/373/EØF, som stadig finder anvendelse.

Ændringsforslag 39-41 går ud på at udvide anvendelsesområdet for Life-Natur og Life-Miljø, så det også omfatter genoprettelse af landområder og fysisk planlægning under Life-Natur, forvaltning af vandressourcerne og bekæmpelse af luftforurening under Life-Miljø. Disse ændringsforslag kan ikke accepteres, fordi de pågældende emner allerede delvis indgår i de foreslåede prioriteter, og fordi disse tilføjelser ville svække den foreslåede fokusering af Life' s anvendelsesområde.

Ændringsforslag 45 går ud på at ændre formuleringen af kriterium (g) vedrørende fremme af bæredygtighed, som er specifikt for demonstrationsprojekter under Life-Miljø, men formuleringen af ændringsforslaget synes at være mindre klar end Kommissionens forslag. Dette ændringsforslag afvises derfor.

Ændringsforslag 46 indfører et referencebeløb i forordningens tekst. Dette kan ikke accepteres, da det begrænser Kommissionens initiativmuligheder med hensyn til budgettet såvel som budgetmyndighedens beføjelser.

I teksten til det ændrede forslag er udgåede dele af teksten streget igennem, mens tilføjelser er trykt med fed skrift og understreget.

Ændret forslag til EUROPA-PARLAMENTETS OG RÅDETS FORORDNING (EF) om det finansielle instrument for miljøet (Life)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen [1],

[1] EFT C 15 af 20.1.1999, s. 4.

under henvisning til udtalelse fra Det Økonomiske og Sociale Udvalg [2],

[2] EFT C

under henvisning til udtalelse fra Regionsudvalget [3],

[3] EFT C

i henhold til fremgangsmåden i traktatens artikel 251, og

ud fra følgende betragtninger:

(1) Der bør oprettes et finansielt instrument for miljøet, som kan bidrage til en bæredygtig udvikling i Fællesskabet og til udvikling af en fællesskabspolitik på miljøområdet, med særligt henblik på miljøets integrering i politikken på andre områder, samt til gennemførelse og ajourføring af miljølovgivningen;

(2) forordning (EØF) nr. 1973/92 af 21. maj 1992 om oprettelse af et finansielt instrument for miljøet (Life) [4] er blevet ændret gennemgribende ved forordning (EF) nr. 1404/96 [5]; i forbindelse med yderligere ændringer bør der af hensyn til størst mulig klarhed foretages en omarbejdning af den nævnte forordning;

[4] EFT L 206 af 22.7.1992, s. 1.

[5] EFT L 181 af 20.7.1996, s. 1.

(3) det finansielle instrument for miljøet, Life, gennemføres i etaper; anden etape udløber den 31. december 1999;

(4) da Life har ydet et positivt bidrag til virkeliggørelsen af Fællesskabets miljøpolitiske målsætninger, bør der i overensstemmelse med artikel 14 i forordning (EØF) nr. 1973/92 gennemføres en tredje etape på fem år, frem til den 31. december 2004;

(5) Life bør udbygges som et specifikt finansielt instrument, der supplerer andre fællesskabsinstrumenter, uden at Life-indgreb dog begrænses til områder, der ikke er omfattet af andre af Fællesskabets finansielle instrumenter;

(6) gennemførelsesbestemmelserne for Life og procedurerne for tilvejebringelse og videreformidling af oplysninger til offentligheden og for samarbejde mellem potentielle støttemodtagere bør gøres mere effektive og gennemskuelige og metodologien herfor forbedres, ved at de tre dele, Life består af, defineres klart;

(7) integration af miljøhensyn i arealanvendelse og fysisk planlægning under Life-Miljø tager først og fremmest sigte på bæredygtig byudvikling, i synergi med pilotprojekter, hvortil der ydes støtte inden for rammerne af URBAN-initiativet;

(8) erfaringerne med Life i anden etape har vist, at indsatsen bør koncentreres; dette bør gøres ved nærmere at præcisere, hvilke indsatsområder der kan ydes fællesskabsstøtte til, ved at forenkle forvaltningen og ved at forbedre videreformidlingen af oplysninger om de indvundne erfaringer og resultater og virkningerne heraf på lang sigt med henblik på at fremme overførslen af resultaterne;

(9) i udviklingen af Fællesskabets miljøpolitik skal resultaterne af og erfaringerne med de individuelle foranstaltninger, der er gennemført under Life, tages i betragtning;

(10) forberedende projekter bør tage sigte på udvikling af Fællesskabets politik på miljøområdet og dermed af innovative foranstaltninger på dette område;

(11) de projekter, der udvæges med henblik på finansiel støtte, navnlig under Life-Miljø, kan bidrage til bæredygtige socioøkonomiske aktiviteter og dermed til skabelsen af arbejdspladser;

(12) for tredjelande i Middelhavs- og Østersøområdet, bortset fra ansøgerlandene, bør der gennemføres projekter, der kan hjælpe de pågældende lande med at skabe færdigheder og administrative strukturer på miljøområdet;

(13) ifølge Europa-aftalerne mellem De Europæiske Fællesskaber og deres medlemsstater på den ene side og ansøgerlandene i Central- og Østeuropa på den anden side kan disse lande deltage i fællesskabsprogrammer, bl.a. på miljøområdet;

(14) de ovennævnte central- og østeuropæiske lande skal i princippet selv afholde udgifterne i forbindelse med deres deltagelse, men Fællesskabet kan om nødvendigt i enkelttilfælde og i overensstemmelse med bestemmelserne for De Europæiske Fællesskabers almindelige budget og de relevante associeringsaftaler yde et supplement til det pågældende lands nationale bidrag;

(15) de andre ansøgerlande vil kunne deltage i Life på de samme betingelser som ansøgerlandene i Central- og Østeuropa, såfremt de bidrager finansielt hertil;

(16) indtægter fra tredjelande er at betragte som ressourcer, der er øremærket til det pågældende instrument, og opføres som sådan under den tilsvarende udgiftskonto;

(17) der bør indføres udvælgelsesmekanismer, hvorved Fællesskabets bistand kan tilpasses efter de projekter, hvortil der skal ydes støtte; ved prioriteringen bør der tages hensyn til de forskellige aspekter af Fællesskabets miljøpoliti;

(18) der bør opstilles effektive overvågnings-, kontrol- og evalueringsmetoder samt metoder til udnyttelse af resultaterne fra projekter i Fællesskabets politikker, og der bør sikres passende oplysning af potentielle støttemodtagere og offentligheden;

(19) der bør nedsættes et udvalg, som skal bistå Kommissionen med gennemførelsen af denne forordning;

(20) Europa-Parlamentet og Rådet bør på forslag af Kommissionen undersøge, om Life skal videreføres efter tredje etape -

UDSTEDT FØLGENDE FORORDNING:

Artikel 1

Det generelle formål

Der oprettes et finansielt instrument for miljøet, i det følgende benævnt Life.

Det generelle formål med Life er at bidrage til en bæredygtig udvikling i Fællesskabet og til udviklingen af Fællesskabets politik på miljøområdet, navnlig med hensyn til miljøets integrering i politikken på andre områder, og til gennemførelse og ajourføring af miljølovgivningen.

Artikel 2

Emneområder og generelle kriterier

Life består af tre emneområder, benævnt Life-Natur, Life-Miljø og Life-Tredjelande.

Projekter, der finansieres gennem Life, skal opfylde følgende generelle kriterier:

a) de skal være af betydning for Fællesskabet, idet de bidrager mærkbart tildet generelle formål omhandlet i artikel 1;

b) de skal gennemføres af deltagere, der er velfunderede i teknisk og finansiel henseende;

c) de skal være gennemførlige for så vidt angår den foreslåede teknik, styring (tidsplan, budget) og udbytte i forhold til omkostningerne.

Der kan gives forrang til projekter, der bygger på en tværnational løsningsmodel, navnlig til projekter, der kan fremme grænseoverskridende, tværnationalt eller regionalt samarbejde.

Artikel 3

Life-Natur

1. Det særlige formål med Life-Natur er at bidrage til gennemførelsen af Rådets direktiv 79/409/EØF af 2. april 1979 om beskyttelse af vilde fugle [6], Rådets direktiv 92/43/EØF af 21. maj 1992 om bevaring af naturtyper samt vilde dyr og planter [7] og, navnlig, det europæiske net Natura 2000.

[6] EFT L 103 af 25.4.1979, s. 1, senest ændret ved direktiv 97/49/EF, EFT L 223 af 13.8.1997, s. 9.

[7] EFT L 206 af 22.7.1992, s. 7, senest ændret ved direktiv 97/62/EF, EFT L 305 af 8.11.1997, s. 42.

2. Gennem Life-Natur kan der ydes finansiel støtte til:

a) naturbevaringsprojekter, der opfylder det særlige formål i stk. 1, og som bidrager til at opretholde eller genoprette naturtyper og populationer af arter i en gunstig bevaringsstatus som omhandlet i direktiv 92/43/EØF

b) ledsageforanstaltninger, der behøves til:

i) forberedelse af projekter med deltagere i flere lande ("starter"-foranstaltning)

ii) udveksling af erfaringer mellem projekter ("co-op"-foranstaltning)

iii) overvågning og evaluering af projekter samt videreformidling af resultaterne, herunder for projekter, der er vedtaget i de foregående etaper af Life ("assist"-foranstaltning).

3. Den finansielle støtte ydes i form af medfinansiering af projekterne. Maksimumsatsen er:

a) 50% for naturbevaringsprojekter; 100% for ledsageforanstaltninger

b) Undtagelsesvis andrager den i litra a) nævnte sats 75% for projekter, der er rettet mod prioriterede naturtyper eller prioriterede arter som omhandlet i direktiv 92/43/EØF eller udryddelsestruede fuglearter som omhandlet i direktiv 79/409/EØF.

4. Medlemsstaterne sender Kommissionen forslag til projekter, der skal finansieres i medfør af stk. 2, litra a). Når det drejer sig om projekter, hvori mere end én medlemsstat deltager, indsendes forslagene af den medlemsstat, hvor det organ, der står for samordning af projektet, har hjemsted.

Forslagene sendes til Kommissionen inden den 31. oktober hvert år. Kommissionen træffer beslutning om disse forslag i overensstemmelse med artikel 7 inden den 30. april.

5. Forslag, som opfylder de generelle kriterier i artikel 2, stk. 2 og 3, og følgende særlige kriterier, tages i betragtning:

a) projekter på medlemsstaternes europæiske område skal tage sigte på:

i) en lokalitet, som en medlemsstat har foreslået i medfør af artikel 4 i direktiv 92/43/EØF, eller

ii) et beskyttet område i medfør af artikel 4 i direktiv 79/409/EØF eller

iii) en art, der er opført i bilag II eller IV til direktiv 92/43/EØF eller i bilag I til direktiv 79/409/EØF;

b) projekter i ansøgerlande, som er omfattet af artikel 6, skal tage sigte på et område af international betydning, der rummer

i) en naturtype, der er opført i bilag I, eller en art, der er opført i bilag II til direktiv 92/43/EØF, eller

ii) en fugleart, der er opført i bilag I til direktiv 79/409/EØF, eller en trækfugleart, der forekommer i Fællesskabet, eller

iii) en naturtype eller art, der ikke forekommer Fællesskabet, men som kræver særlige bevaringsforanstaltninger i henhold til Bern-konventionens resolutioner.

6. Kommissionen sender medlemsstaterne et resumé af de modtagne forslag. Den giver efter anmodning medlemsstaterne mulighed for at konsultere de originale dokumenter.

7. Projekter, der tages i betragtning med henblik på tildeling af finansiel støtte fra Life-Natur, behandles efter proceduren i artikel 21 i direktiv 92/43/EØF.

Kommissionen træffer en rammebeslutning om de udvalgte projekter rettet til medlemsstaterne og individuelle beslutninger rettet til støttemodtagerne; heri fastsættes størrelsen af den finansielle støtte, de nærmere finanserings- og kontrolbestemmelser samt de særlige tekniske vilkår for det godkendte projekt.

8. Hvad angår ledsageforanstaltninger, som skal finansieres i medfør af stk. 2, litra b), offentliggøres der på Kommissionens initiativ indkaldelser af interessetilkendegivelser i De Europæiske Fællesskabers Tidende med angivelse af de særlige kriterier, foranstaltningerne skal opfylde .

Artikel 4

Life-Miljø

1. Det særlige formål med Life-Miljø er at bidrage til:

a) udvikling af innovative teknikker og metoder, som tager sigte på:

- at integrere hensyntil miljø og bæredygtig udvikling i fysisk planlægning og arealanvendelse, først og fremmest i byområder

- gennem forebyggende tiltag at minimere miljøbelastningen fra industriproduktion

- at forebygge, genbruge og genanvende alle former for affald med henblik på rationel håndtering af affaldsstrømmene

- at mindske miljøbelastningen fra produkter ud fra en integreret tilgang til produktions-, distributions-, forbrugsleddet og til produkternes håndtering som affald, herunder udvikling af miljøvenlige produkter

b) udvikling af Fællesskabets miljøpolitik gennem nye tiltag på dette område

2. Gennem Life-Miljø kan der ydes finansiel støtte til:

a) demonstrationsprojekter, der opfylder formålet i stk. 1, litra a),

b) forberedende projekter, der opfylder det særlige formål med Life-Miljø i stk. 1, litra b),

c) ledsageforanstaltninger, som tjener til evaluering, overvågning og fremme af aktiviteter, der er iværksat i denne etape og i de to første etaper, til udveksling af erfaringer mellem projekter og til videreformidling af oplysninger om erfaringerne med og overførsel af resultaterne af disse aktiviteter.

3. Den finansielle støtte ydes i form af medfinansiering af projekterne. Satsen for Fællesskabets finansielle støtte udgør højst 50% af de støtteberettigede omkostninger.

Denne sats udgør højst 30% af de støtteberettigede omkostninger ved projekter, der kan skabe betydelige indtægter. I så fald skal støttemodtagernes bidrag til finansieringen være mindst lige så stort som fællesskabsstøtten.

Satsen for Fællesskabets støtte til ledsageforanstaltninger udgør højst 100% af omkostningerne ved disse foranstaltninger.

4. Hvad demonstrationsprojekter angår, opstiller Kommissionen, efter udtalelse fra udvalget i artikel 11, retningslinjer, der offentliggøres i De Europæiske Fællesskabers Tidende. For at fremme en bæredygtig udvikling skal retningslinjerne øge synergien mellem demonstrationsprojekter og de ledende principper for Fællesskabets miljøpolitik.

5. Medlemsstaterne sender Kommissionen forslag til projekter, der skal finansieres i medfør af stk. 2, litra a). Når der er tale om projekter, hvori mere end én medlemsstat deltager, indsendes forslagene af den medlemsstat, hvor den myndighed eller det organ, der står for samordning af aktiviteten, har hjemsted.

Forslagene sendes til Kommissionen inden den 31. Januar hvert år. Kommissionen træffer beslutning om disse forslag i overensstemmelse med stk. 10 inden den 31. juli.

6. Forslag, der er forelagt i medfør af stk. 2, litra a), og som opfylder de generelle kriterier i artikel 2, stk. 2 og 3, og følgende særlige kriterier, tages i betragtning ved tildeling af finansiel støtte fra Life-Miljø:

a) de skal tilvejebringe løsninger på et problem, der ofte forekommer i Fællesskabet, eller som har stor betydning for nogle medlemsstater

b) de skal være innovative på teknisk plan eller med hensyn til den anvendte metode

c) de skal have eksemplarisk værdi og betyde et fremskridt i forhold til den nuværende situation

d) de skal kunne bidrage til videreformidling og den videst mulige anvendelse af miljøvenlige fremgangsmåder og teknologier

e) de skal sigte mod udvikling og overførsel af knowhow, der vil kunne udnyttes i identiske eller lignende situationer

f) de skal fremme samarbejdet på miljøområdet

g) de skal fremme de socioøkonomiske aktiviteters bæredygtighed, bl.a. gennem direkte og indirekte støtte til jobskabelse .

7. Udgifter til følgende formål anses ikke for at være støtteberettigede:

a) opkøb af arealer

b) undersøgelser, der ikke specifikt tager sigte på virkeliggørelse af målet med de projekter, hvortil der ydes støtte

c) investeringer i omfattende infrastrukturer eller ikke-innovative strukturelle investeringer, herunder aktiviteter, der allerede er gennemprøvet i industriel målestok

d) forskning og teknologisk udvikling.

8. Hvad forberedende projekter og ledsageforanstaltninger, som skal finansieres i medfør af stk. 2, litra b) og c) angår, offentliggøres der på Kommissionens initiativ indkaldelser af interessetilkendegivelser i De Europæiske Fællesskabers Tidende med angivelse af de særlige kriterier, foranstaltningerne skal opfylde. Indkaldelser af interessetilkendegivelser for forberedende projekter skal inden offentliggørelsen forelægges udvalget i artikel 11 med henblik på udtalelse.

9. Kommissionen sender medlemsstaterne en oversigt over hovedemnerne og indholdet i de forslag, den modtager som led i interessetilkendegivelser i medfør af stk. 2, litra a) og b). Den giver efter anmodning medlemsstaterne mulighed for at konsultere de originale dokumenter.

10. Projekter, der tages i betragtning med henblik på tildeling af finansiel støtte, behandles efter proceduren i artikel 11.

11. Kommissionen træffer en rammebeslutning om de udvalgte projekter rettet til medlemsstaterne og individuelle beslutninger rettet til støttemodtagerne; heri fastsættes størrelsen af den finansielle støtte, de nærmere finansierings- og kontrolbestemmelser samt de særlige tekniske vilkår for det godkendte projekt.

Artikel 5

Life-Tredjelande

1. Det særlige formål med Life-Tredjelande er at bidrage til skabelsen af de nødvendige færdigheder og administrative strukturer på miljøområdet og til udarbejdelse af miljøpolitikker og -handlingsprogrammer i tredjelande i Middelhavs- og Østersøområdet, bortset fra de ansøgerlande, der er omfattet af artikel 6.

2. Gennem Life-Tredjelande kan der ydes støtte til:

a) projekter for faglig bistand, der opfylder formålet i stk. 1

b) ledsageforanstaltninger, som tjener til evaluering, overvågning og fremme af aktiviteter, der er iværksat i denne etape og i de to første etaper, til udveksling af erfaringer mellem projekter og til videreformidling af oplysninger om erfaringerne med og resultaterne af disse aktiviteter.

3. Den finansielle støtte ydes i form af medfinansiering af projekterne. Satsen for Fællesskabets finansielle støtte udgør højst 70% af omkostningerne ved projekterne i stk., 2, litra a), og højst 100% af omkostningerne ved projekterne i stk. 2, litra b).

4. De nationale myndigheder i de pågældende tredjelande sender Kommissionen forslag til projekter, der skal finansieres i medfør af stk. 2, litra a). Når der er tale om projekter, hvori mere end ét tredjeland deltager, indsendes forslagene af det land, hvor den myndighed, der står for samordning af aktiviteten, eller den internationale organisation, der er aktiv på miljøbeskyttelsesområdet i det pågældende geografiske område, har hjemsted.

Forslagene sendes til Kommissionen inden den 31. Januar hvert år. Kommissionen træffer beslutning om disse ansøgninger i overensstemmelse med stk. 7 inden den 31. juli.

5. Forlag, der opfylder de generelle kriterier i artikel 2, stk.2 og 3, og følgende særlige kriterier, tages i betragtning:

a) de skal være af betydning for Fællesskabet, bl.a. ved at bidrage til gennemførelsen af regionale og internationale retningslinjer og aftaler

b) de skal bidrage til opstilling af løsningsmodeller, der fremmer en bæredygtig udvikling på internationalt, nationalt eller regionalt plan

c) de skal tilvejebringe løsninger på alvorlige miljøproblemer i den pågældende region eller i de pågældende sektorer.

Der gives forrang til aktiviteter, som kan fremme grænseoverskridende, tværnationalt eller regionalt samarbejde.

6. Kommissionen sender medlemsstaterne en oversigt over hovedemnerne og indholdet i de forslag, den modtager fra tredjelandene. Den giver efter anmodning medlemsstaterne mulighed for konsultere de originale dokumenter.

7. Projekter, der tages i betragtning med henblik på tildeling af finansiel støtte fra Life-Tredjelande, behandles efter proceduren i artikel 11. Kommissionen træffer en beslutning om listen over de udvalgte projekter.

8. For de godkendte projekter indgår Kommissionen og støttemodtagerne en kontrakt; heri fastsættes størrelsen af den finansielle støtte, de nærmere finansierings- og kontrolbestemmelser samt alle de tekniske vilkår for det godkendte projekt. Listen over de udvalgte forslag meddeles medlemsstaterne.

9. Hvad angår ledsageforanstaltninger, der skal finansieres i medfør af stk. 2, litra b), offentliggøres der på Kommissionens initiativ indkaldelser af interessetilkendegivelser i De Europæiske Fællesskabers Tidende med angivelse af de særlige kriterier, foranstaltningerne skal opfylde.

Artikel 6

Deltagelse fra ansøgerlandene

1. Life er åben for deltagelse fra ansøgerlandene i Central- og Østeuropa i overensstemmelse med betingelserne i de associeringsaftaler, der er indgået med disse lande, og på grundlag af bestemmelserne i beslutningen fra det relevante associeringsråd for hvert af de pågældende lande.

2. De nationale myndigheder i de pågældende lande sender Kommissionen forslag til projekter, der skal finansieres gennem henholdsvis Life-Natur og Life-Miljø, inden for fristerne i artikel 3, stk. 4, og artikel 4, stk. 5. Når der er tale om projekter, hvori mere end ét land deltager, indsendes forslagene af det land, hvori den myndighed eller det organ, der står for samordning af aktiviteten, har hjemsted.

3. Ved tildeling af finansiel fællesskabsstøtte tages forslag, der opfylder de generelle kriterier i artikel 2, stk. 2, og de særlige kriterier i artikel 3, stk. 5, litra b), og artikel 4, stk. 6 og 7, i betragtning.

4. Kommissionen sender medlemsstaterne en oversigt over hovedemnerne og indholdet i de forslag, den modtager fra myndighederne i de pågældende lande. Den giver efter anmodning medlemsstaterne mulighed for at konsultere de originale dokumenter.

5. Projekter, der tages i betragtning med henblik på tildeling af finansiel støtte fra Life, behandles enten efter proceduren i artikel 21 i direktiv 92/43/EØF eller efter proceduren i artikel 11 i nærværende forordning, afhængigt af projekttype.

6. For de godkendte projekter indgås der en kontrakt eller en aftale med støttemodtagerne; heri fastsættes størrelsen af den finansielle støtte, de nærmere finansierings- og kontrolbestemmelser samt alle de særlige tekniske vilkår for det godkendte projekt. Listen over de udvalgte forslag meddeles medlemsstaterne.

7. Når der for de andre ansøgerlande er opstillet betingelser og bestemmelser i lighed med de i stk. 1 omhandlede, vil Life være åben for deltagelse fra disse lande i overensstemmelse med stk. 2 til 6.

7a. Den årlige fordeling af de bevillinger, som de i stk. 1 og 7 omhandlede lande afsætter til medfinansiering af dette instrument, offentliggøres i det almindelige budget, sektion III, del B, bilag IV.

Artikel 7

Sammenhæng mellem de finansielle instrumenter

1. Projekter, hvortil der ydes støtte fra Fællesskabets strukturfonde eller andre af Fællesskabets finansielle instrumenter, kan ikke modtage finansiel støtte i medfør af nærværende forordning, jf. dog betingelserne for de i artikel 6 omhandlede ansøgerlande.

2. Kommissionen sørger for sammenhæng mellem de aktiviteter, der iværksættes i medfør af denne forordning, og aktiviteter, der iværksættes i medfør af strukturfondene, programmer for forskning, teknologisk udvikling og demonstration eller andre af Fællesskabets finansielle instrumenter.

Artikel 8

Tredje etapes varighed og budgetmidlerne

1. Life gennemføres i etaper. Tredje etape begynder den 1. januar 2000 og udløber den 31. december 2004.

2. Budgetmidlerne til de aktiviteter, der er omhandlet i denne forordning, herunder ledsageforanstaltninger som defineret i artikel 3, stk. 2, litra b), artikel 4, stk. 2, litra c), og artikel 5, stk. 2, litra b), opføres i form af årlige bevillinger i De Europæiske Fællesskabers almindelige budget. Budgetmyndigheden fastlægger de disponible bevillinger for hvert regnskabsår inden for rammerne af de finansielle overslag.

3. Midlerne til de enkelte indsatsområder andrager:

a) 47% for de i artikel 3 omhandlede aktiviteter

b) 47% for de i artikel 4 omhandlede aktiviteter

c) 6% for de i artikel 5 omhandlede aktiviteter.

Midlerne til ledsageforanstaltningerne er begrænset til 5% af de disponible bevillinger.

Artikel 9

Overvågning af projekterne

1. For alle projekter, der finansieres gennem Life, sender støttemodtageren Kommissionen tekniske og finansielle rapporter om projektets forløb. Desuden tilsendes Kommissionen en endelig rapport senest tre måneder efter projektets afslutning. Kommissionen fastsætter, hvilken form og hvilket indhold rapporterne skal have. Rapporterne er baseret på de fysiske og finansielle indikatorer, der er fastsat i Kommissionens beslutning om godkendelse af projekterne eller i den kontrakt eller aftale, der indgås med modtagerne. Disse indikatorer udformes således, at de angiver projektets forløb og eventuelle problemer i forbindelse hermed samt de mål, der skal nås inden for en nærmere fastsat frist.

2. Uden at dette berører den kontrol, Revisionsretten foretager i forbindelse med de nationale revisionsinstitutioner eller myndigheder i henhold til traktatens artikel 248, og enhver kontrol, der gennemføres i henhold til traktatens artikel 279, litra c), kan tjenestemænd eller andre ansatte i Kommissionen foretage kontrol på stedet, bl.a. ved stikprøver, af de projekter, som finansieres gennem Life.

Kommissionen giver på forhånd de berørte modtagere oplysning om en kontrol på stedet, undtagen når der hersker begrundet formodning om svig og/eller ukorrekt anvendelse.

3. I fem år efter den sidste betaling til en aktivitet holder støttemodtageren al dokumentation vedrørende udgifterne til aktiviteten til disposition for Kommissionen.

4. På grundlag af kontrolrapporter og stikprøvekontrol som omhandlet i stk. 1 og 2 tilpasser Kommissionen om nødvendigt omfanget af eller tildelingsbetingelserne for den oprindeligt godkendte finansielle støtte samt tidsplanen for betalingerne.

5. Kommissionen træffer alle andre fornødne foranstaltninger for at kontrollere, at de finansierede projekter gennemføres korrekt og i overensstemmelse denne forordning.

Artikel 10

Beskyttelse af Fællesskabets finansielle interesser

1. Kommissionen kan nedskære eller udskyde betaling af den finansielle støtte til et projekt eller kræve den tilbagebetalt, hvis der konstateres uregelmæssigheder, herunder manglende overholdelse af bestemmelserne i denne forordning eller i den individuelle beslutning eller kontrakt om ydelse af den pågældende finansielle støtte, eller hvis det viser sig, at der, uden at Kommissionen er anmodet om godkendelse hertil, er foretaget en væsentlig ændring af projektet, der strider mod dettes art eller mod gennemførelsesbetingelserne herfor.

2. Hvis fristerne ikke overholdes, eller hvis gennemførelsen af et projekt kun kan give ret til en del af den tildelte støtte, anmoder Kommissionen modtageren om at fremsætte sine bemærkninger inden for en nærmere bestemt frist. Fremlægger modtageren ikke en rimelig begrundelse, kan Kommissionen slette resten af støttebeløbet og kræve tidligere udbetalte beløb tilbagebetalt.

3. Ethvert uretmæssigt udbetalt beløb skal tilbagebetales til Kommissionen. Beløb, der ikke betales tilbage i rette tid, kan pålægges morarente. Kommissionen fastsætter nærmere regler for anvendelsen af dette stykke.

Artikel 11

Udvalg

1. For Life-Miljø og Life-Tredjelande bistås Kommissionen af et udvalg, der består af repræsentanterne fra medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 205, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne fra medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløbet af en frist på en måned regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.

Artikel 12

Evaluering af den tredje etape og videreførelse af Life

1. Senest den 31. december 2003 forelægger Kommissionen Europa-Parlamentet og Rådet en rapport om gennemførelsen af denne forordning, dens bidrag til udvikling af Fællesskabets miljøpolitik og udnyttelsen af bevillingerne; den fremsætter i givet fald forslag til eventuelle tilpasninger, der skal foretages med henblik på aktivitetens videreførelse efter tredje etape.

2. Europa-Parlamentet og Rådet træffer i henhold til traktaten afgørelse om iværksættelse af fjerde etape fra den 1. januar 2005.

Artikel 13

Ophævelse af forordning (EØF) nr. 1973/92

1. Forordning (EØF) nr. 1973/92 ophæves, uden at dette berører beslutninger eller kontrakter om ydelse af finansiel, som nævnte forordning ligger til grund for.

2. Henvisninger til den ophævede forordning betragtes som henvisninger til nærværende forordning og skal læses i overensstemmelse med den i bilaget anførte sammenligningstabel.

Artikel 14

Ikrafttræden

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentes vegne På Rådets vegne

Formand Formand

BILAG

SAMMENLIGNINGSTABEL

Forordning (EØF) nr. 1973/92 // Nærværende forordning

Artikel 1 // Artikel 1

Artikel 2.1) a) // Artikel 3.1, og 2.a)

Artikel 2.1) b) i),ii) // Artikel 4.1.a) og 2.a)

Artikel 2.1) b) iii), 1. led // Artikel 4.1.b) og 2.b)

Artikel 2.1) b) iii) l.,2.,3., 4. led // -

Artikel 2.2) a) // Artikel 5.1. og 2.a)

Artikel 2.2) b),c) // -

Artikel 2.3) // Artikel 3.2.b), , 4.2.c), 5.2.b),

Artikel 4.a) // Artikel 3.3., første afsnit, 4.3., første afsnit, 5.3.

Artikel 4.b) // -

Artikel 5 // Artikel 7.1

Artikel 6 // Artikel 7.2

Artikel 7.1. første afsnit // Artikel 8.1.

Artikel 7.1. andet afsnit // -

Artikel 7.1. tredje afsnit // Artikel 8.2.

Artikel 7.2. // -

Artikel 7.3. //

Artikel 8.1. // Artikel 8.3.

Artikel 8.2. // Artikel 3.3., 4.3.,

Artikel 8.3. // Artikel 3.3.a), 4.3,. tredje afsnit, 5.3

Artikel 9.1. // Artikel 3.4., 4.5., 4.8., .

Artikel 9.2. // -

Artikel 9.3. // Artikel 5.4.

Artikel 9.4. // Artikel 3.6.., 4.9., 5.6.

Artikel 9.5.første afsnit // Artikel 3.7., første afsnit, 4.10., 5.7.

Artikel 9.5. andet afsnit, 1. led // Artikel 3.7.., andet afsnit, 4.11.

Artikel 9.5. andet afsnit, 2. led // Artikel 5.8..

Artikel 9.6 // Artikel 3.7., andet afsnit, 4.11.., 5.8

Artikel 9a 1.a) // Artikel 2

Artikel 9a 1.b) i) // Artikel 3.5.

Artikel 9a 1.b) ii) 1., 2., 3., 4., 5. led // Artikel 4.6.

Artikel 9a 1.b) ii), 6. led // -

Artikel 9a 1.b) iii) // Artikel 4.6.,

// -

Artikel 9a 1.b) iv) // -

Artikel 9a 1.c) 1., 2., 3., 4. led // Artikel 5.5

Artikel 9a 1.c) 5.,6. led // Artikel 2, andet afsnit, b) og c)

Artikel 9a 2. // -

Artikel 9b // Artikel 4.7. b), c) og d),

Artikel 10.1. 1. led // Artikel 9.5

Artikel 10.1. 2. og 3. led // -

Artikel 10.2 // Artikel 9.2

Artikel 10.3 // Artikel 9.3

Artikel 11.1 // Artikel 10.1

Artikel 11.2 // Artikel 10.2

Artikel 11.3 // Artikel 10.3

Artikel 12.1 // -

Artikel 12.2 // Artikel 9.1

Artikel 12.3 // Artikel 9.4

Artikel 12.4 // -

Artikel 13 // Artikel 11

Artikel 13a // Artikel 6

Artikel 14 // -

Artikel 15 // -

Artikel 16 // -

Artikel 17 // -